| **Silene lithuanica**Apsauga: 4(I) – Nenustatyta |
| --- |
| Lietuvinė naktižolė (Silene lithuanica)Lietuvinė naktižiedė (*Silene lithuanica*)Polesės gamtos rezervate (Ukraina, Žytomyro sritis) |
| Mokslinė klasifikacija |
| 

|  |  |
| --- | --- |
| Karalystė: | Augalai  *( Plantae)* |
| Skyrius: | Magnolijūnai  *( Magnoliophyta)* |
| Klasė: | Magnolijainiai  *( Magnoliopsida)* |
| Poklasis: | Gvazdikažiedžiai  *( Caryophyllidae)* |
| Šeima: | Gvazdikiniai  *( Caryophyllaceae)* |
| Gentis: | Naktižiedė  *( Silene)* |
| Rūšis: | Lietuvinė naktižiedė  *( Silene lithuanica)* |

 |
| Binomas |
| ***Silene lithuanica***Hugo Zapałowicz, 1911 |

 *Šis straipsnis apie Lietuvoje augančius augalus. Apie K. Linėjaus 1753 m. aprašytą rūšį skaitykite straipsnyje Darželinė naktižiedė.*
**Lietuvinė naktižiedė** (*Silene lithuanica*), liaudiškai dar vadinama *pūslote, puslilke, pūslgėle* – gvazdikinių (*Caryophyllaceae*) šeimos naktižiedžių genties augalų rūšis, įrašyta į Lietuvos raudonąją knygą nuo 1962 m.

Paplitimas
----------

Ryškiai žydintis žolynas yra palyginti retas pietinėje Lietuvoje (Dzūkijoje) ir gretimose teritorijose Lenkijoje, Baltarusijoje,  Ukrainoje (šiaurės vakarų dalyje). Per Lietuvą eina šiaurvakarinė arealo riba. Augalas aptinkamas keliuose pietiniuose rajonuose: Alytaus, Lazdijų, Šalčininkų, Trakų, Varėnos, Vilniaus. Daugiausiai radaviečių smėlėtoje Dainavos lygumoje.

Dzūkijoje lietuvinė naktižiedė sutinkama Ūlos skardžių smėlynuose, prie miško keliukų, jungiančių šilinių dzūkų kaimus, kapinių kalneliuose, kur ryškiaspalvis augalas nesunkiai pastebimas. Augdama smėliuose, ji savo šaknimis stiprina jų atsparumą erozijai. Gali būti auginama darželiuose kaip dekoratyvinis augalas. Ši rūšis yra endeminė, todėl jos paplitimo sritis labai nedidelė. Nors rūšiai išnykimas negresia, tačiau nedideliame areale paplitęs augalas gali būti pažeidžiamas.

Istorija
--------

Pirmą kartą lietuvinė naktižiedė (*Silene lithuanica*) paminėta lenkų spaudoje 1911 m. Atradėjas – lenkų botanikas Hugo Zapałowicz (1852–1917). Tokiu būdu ši rūšis buvo atskirta nuo panašios darželinės naktižiedės (*Silene armeria* L.) ir kitų šios genties rūšių. Tada dar nežinota, kad šis augalas paplitęs labai ribotai, kad įspūdingiausiai atrodo būtent prie Ūlos. Povilas Snarskis „Vadove LTSR augalams pažinti" (1954) tiktai pažymi, kad ši rūšis yra reta. Į saugomų Lietuvos augalų sąrašą įrašyta jau 1962 m.

Profesorė Marija Natkevičaitė-Ivanauskienė 1971 m. liepos 20 d. netoli Valkininkų surado baltai žydinčią lietuvinę naktižiedę. O minint M.Natkevičaitės-Ivanauskienės šimtąsias gimimo metines (2005 m. spalio 5 d.) Vilniaus universiteto Gamtos fakulteto salėje buvo rodomi du profesorės herbariniai pavyzdžiai: lietuvinė naktižiedė ir kampuotasis česnakas. Lietuvinė naktižiedė buvo rasta prie Ūlos, netoli Rudnios kaimo. 1988 m. LŽŪA docentas Erikas Purvinas (1908–1999) paskelbė straipsnį „Lietuvinės naktižiedės pėdomis". E. Purvinas pirmasis surado šią retą rūšį Užnemunėje, Lazdijų rajone.

Augalo charakteristika
----------------------

Lietuvinės naktižiedės morfologija iš knygos*„Deutschlands Flora in Abbildungen"*
Žiedynas. Lietuvinė naktižiedė Marcinkonių apylinkėse
Augalo stiebas tiesus, lieknas, viršuje išsišakojantis, galintis išsistiebti iki 20–50 cm aukščio. Lapai apatinėje dalyje suartėjantys, mentelių pavidalo, surinkti į rozetę. Kiti lapai pailgi, išplatėję per vidurį, aštriomis viršūnėmis. Stiebas ir lapeliai melsvi, lyg padengti vašku. Žiedai ryškūs, raudoni, rečiau balti, išsidėstę skėčio forma šakelių ir stiebo viršūnėse. Šakelėje yra po keletą trumpakočių žiedų, sudarančių lygų paviršių – skydelį. Kaip ir visi gvazdikiniai augalai, jie turi po 5 purpurinius ar rožinius žiedlapius, o išblukę būna beveik balti. Žydi liepos–rugpjūčio mėnesiais ir ilgiau. Vaisius veda rugpjūčio–rugsėjo mėnesiais. Juos subrandina cilindrinėse dėžutėse. Dauginasi sėklomis. Žydėjimo laikotarpiu atsiveria vis nauji žiedai, o peržydėjusių dėžutėse bręsta 0,5 mm skersmens rudos sėklytės. Jos išbyra čia pat ir kitąmet ar dar vėliau sudygsta.

Naktižiedė gali būti vienmetis ar dvimetis augalas: taip gamta siekia apsaugoti šią rūšį, užtikrina jos sėkmingą gyvavimą. Penkialapiais žiedais žydintys augalai savo žiedelius atveria vakare ir žydi naktį, o apie juos sukasi drugiai. Ypač gerai jie matomi mėnesienos naktyje. Todėl šie augalai praminti naktižiedėmis, o jų gentis lotyniškai pavadinta *Silene* (iš gr. selene, 'mėnulis').

Augimo sąlygos
--------------

Mėgiamos augavietės: sausi pušynai, pamiškės, viržynai, lengvos smėlio dirvos, dirvonai. Aptinkama ir antrinėse radavietėse: pakelėse, kirtimuose. Augalai jautrūs sukcesijai: augaviečių užžėlimui mišku, smėlingų šlaitų erozijai. Auga pavieniui arba grupelėmis. Saugomi Čepkelių rezervate, Dzūkijos nacionaliniame parke, Merkinės botaniniame draustinyje, Ūlos kraštovaizdžio draustinyje.

Lietuvinė naktižiedė skurdžioje smėlio lysvėje gali sužydėti tais pačiais metais, nors gamtoje ji yra pusantrametė. Ši reta rūšis gali būti sėkmingai auginama darželyje šalia tradicinių laiškinių česnakų, diemedžių, smidrų ir gvazdikų. Gamtoje sėklų subręsta daug ir toli gražu ne visos jos gali sudygti. Taip yra todėl, kad lietuvinei naktižiedei reikia atviro smėlyno, ji negali konkuruoti net su vanagėmis ar kudlėmis. Kartais sužydi ir kvartalinėse pušynų linijose, kurios yra kultivuojamos, kad būtų apsisaugota nuo gaisrų plitimo. Tai rodo, kad lietuvinės naktižiedės sėklų bankas yra gana didelis. Lietuvinė naktižiedė yra *eksplerentinė* rūšis – tik sudaryk geras sąlygas, ir ji atsiras.

Šalia kultūrinių augalų lietuvinė naktižiedė sužydi birželio vidury, žydi iki liepos pabaigos, labai silpnai reaguodama į sausras ar lietų. Pavasarį išdygę augalai gali žydėti ir spalį, ir lapkritį. Gali dar subrandinti sėklas. Naktį žydinčias naktižiedes lanko sfinksai, verpikai ir pelėdgalviai, o dieną – machaonai, citrinukai ir perlinukai. Sėklos gali sunokti jau rugpjūtį, bet išbyra labai pamažu, net vasarį dar galima prisirinkti gerų sėklų. Vienas augalas subrandina iki septynių tūkstančių sėklų.

Sinonimai
---------

Oficialiai pripažintas lietuvinės naktižiedės mokslinis lotyniškas pavadinimas – *Silene armeria* L. ir jos lotyniški sinonimai:

* *Atocion armeria* (L.) Raf.
* ***Atocion armeria* var. *lituanicum* (Zapał.) Niketić & Stevan.**
* *Atocion armeria* var. *sparsiflorum* (Schur) Niketić & Stevan.
* *Atocion armeroides* Raf.
* ***Atocion lituanicum* (Zapał.) Tzvelev**
* *Cucubalus fasciculatus* Lam.
* *Lychnis armoraria* Scop. (dar nėra priimto galutinio sprendimo, dėl augalo šio pavadinimo)
* ***Silene lituanica* Zapał.**
* *Silene umbellata* Gilib. (dar nėra priimto galutinio sprendimo, dėl augalo šio pavadinimo)

Galimi sinonimai:

* *Silene armeria* var. *sparsiflora* Schur (2012 metais šio pavadinimo statusas pakeistas iš „sinonimas" į „neaišku")

Lietuvinė naktižiedė monetoje
-----------------------------

Lietuvinė naktižiedė proginėje 50 Lt monetoje (reversas)
Lietuvos bankas serijoje „Lietuvos gamta" 2009 m. išleido kolekcinę 50 Lt vertės sidabrinę monetą. Jos reverse įamžinta lietuvinė naktižiedė. Ji pasirinkta atsižvelgus į gamtininkų siūlymus ir įvertinus tai, jog tai vienas iš kelių augalų, kurio pavadinime lotynų kalba skamba Lietuvos vardas. Naujosios monetos pristatymas įvyko Vilniaus universiteto Botanikos sode Kairėnuose. Kartu išleistas gamtininko Selemono Paltanavičiaus paruoštas spalvingas lankstinukas su išsamia informacija apie augalą.

Monetos tiražą sudarė 10 000 vienetų. Jos grafinį projektą ir gipsinį modelį sukūrė dail. Giedrius Paulauskis. Panaudotas 925° prabos sidabras, svoris – 28,28 g, diametras – 38,61 mm.

Lietuvinė naktižiedė – pirmasis augalas iš Lietuvos raudonosios knygos, pavaizduotas lietuviškoje monetoje. Anksčiau leistose monetose Lietuvos bankas buvo pristatęs gyvūnus – pelėdą (*Tyto alba*), lūšį (*Lynx lynx*) ir kamanę (*Bombus*).

Kitos Lietuvoje augančios naktižiedės
-------------------------------------

* Ausytoji naktižiedė (*Silene wolgensis*)
* Baltasis šakinys (*Silene latifolia*)
* Dirvinė naktižiedė (*Silene gallica*)
* Dvišakinė naktižiedė (*Silene dichotoma*)
* Nusvirusioji naktižiedė (*Silene nutans*)
* Paprastoji naktižiedė (*Silene vulgaris*)
* Raudonžiedis šakinys (*Silene dioica*)
* Smulkiažiedė naktižiedė (*Silene otites*)
* Totorinė naktižiedė (*Silene tatarica*)
* Žalsvoji naktižiedė (*Silene chlorantha*), įrašyta į Lietuvos raudonąją knygą

Bibliografija
-------------

* Leokadia Witkowska-Żuk: *Rośliny leśne*. Warszawa: Multico Oficyna Wydawnicza, 2013. ISBN 978-83-7073-359-9
* Lucjan Rutkowski: *Klucz do oznaczania roślin naczyniowych Polski niżowej*. Wyd. 2. Warszawa: Wydawnictwo Naukowe PWN, 2014, s. 149. ISBN 978-83-01-14342-8
* *Rozporządzenie Ministra Leśnictwa i Przemysłu Drzewnego* z dnia 30 kwietnia 1983 r. w sprawie wprowadzenia gatunkowej ochrony roślin (Dz. U. z 1983 r. Nr 27, poz. 134)

Šaltiniai
---------

1. ↑  Lietuvos raudonoji knyga. Red Data Book of Lithuania, Vilnius, Lututė, 2007, 422 p. ISBN 978-9955-692-71-3
2. ↑   Archyvuota kopija 2015-02-06 iš Wayback Machine projekto.
3. ↑
4. ↑   Archyvuota kopija 2015-02-06 iš Wayback Machine projekto.
5. ↑  Lietuvinė naktižiedė Ukrainos raudonojoje knygoje
6. ↑   Archyvuota kopija 2015-02-26 iš Wayback Machine projekto.
7. ↑  theplantlist.org / *Silene armeria* L.
8. ↑  Istorinis senesnis *Silene armeria* įrašas, kur *sparsiflora* yra sinonimas
9. ↑  teplantlist pastaba dėl *sparsiflora* statuso
10. ↑   Archyvuota kopija 2015-02-06 iš Wayback Machine projekto.

Nuorodos
--------

|  |  |
| --- | --- |
|  | **Vikiteka: Lietuvinė naktižiedė** – vaizdinė ir garsinė medžiaga  |

* Sąrašas:Naujos mokslui rūšys iš Lietuvos
* theplantlist.org / ***Silene armeria* L.**
	+ theplantlist.org / ***Atocion armeria* var. *lituanicum* (Zapał.) Niketić & Stevan.** is a synonym of ***Silene armeria* L.**
	+ theplantlist.org / ***Atocion lituanicum* (Zapał.) Tzvelev** is a synonym of ***Silene armeria* L.**
	+ theplantlist.org / ***Silene lituanica* Zapał.** is a synonym of ***Silene armeria* L.**
* respublika.lt / Lietuvinė naktižiedė Archyvuota kopija 2015-02-06 iš Wayback Machine projekto.
* lrytas.lt / Kolekcinėje monetoje – lietuvinė naktižiedė iš Lietuvos raudonosios knygos Archyvuota kopija 2015-02-06 iš Wayback Machine projekto.

|  |  |  |  |
| --- | --- | --- | --- |
| 

| Ž • A • RBotanika |
| --- |
|  |
| 
Biologija · Algologija · Lichenologija · Briologija · Dendrologija 
Flora · Augalija · Augalai · Dumbliai · Kerpės · Samanos · Induočiai · Žolė · Krūmas · Krūmedis · Medis 
Pasaulio išskirtiniai medžiai · Iliustruotas Lietuvos augalų genčių vardynas · Lietuvos vietinės medžių ir krūmų rūšys · Lietuvos išskirtiniai medžiai 
Botanikos sodai · Botanikų draugijos · Botanikos leidiniai · Botanikos institutai · Lietuvos botanikai · Pasaulio botanikai |

 |



|  |  |
| --- | --- |
|  | Šis straipsnis yra tapęs savaitės straipsniu. |